Diari Oficial de la Generalitat Valenciana


Sumari del DOGV 8577, del 25-06-2019 (2019/6296)

RESOLUCIÓ de 18 de juny de 2019, del director general de Relacions amb les Corts, per la qual es publica l'Acord entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, l'Entitat Pública de Sanejament d'Aigües Residuals de la Comunitat Valenciana (EPSAR), i l'Ajuntament de Navarrés, per a l'execució d'infraestructures de sanejament i depuració d'aigües residuals en el municipi de Navarrés.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8577

Data del DOGV
:   25-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6296


Data del document
:   18-06-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 18 de juny de 2019, del director general de Relacions amb les Corts, per la qual es publica l'Acord entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, l'Entitat Pública de Sanejament d'Aigües Residuals de la Comunitat Valenciana (EPSAR), i l'Ajuntament de Navarrés, per a l'execució d'infraestructures de sanejament i depuració d'aigües residuals en el municipi de Navarrés. [2019/6296]  
La Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, l'Entitat Pública de Sanejament d'Aigües Residuals de la Comunitat Valenciana (EPSAR) i l'Ajuntament de Navarrés han subscrit, prèvia tramitació reglamentària, el dia 6 de juny de 2019, l'acord per a l'execució d'infraestructures de sanejament i depuració d'aigües residuals en el municipi de Navarrés, i de conformitat amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 17 de juny de 2019 i número 507/2019, és procedent la publicació en el Diari Oficial de la Generalitat Valenciana de l'acord esmentat, que figura annex a aquesta resolució.  
  
  
València, 18 de juny de 2019.- El director general de Relacions amb les Corts: Antonio Torres Salvador.  
  
  
ACORD DE COOPERACIÓ PER A L'EXECUCIÓ D'INFRAESTRUCTURES DE SANEJAMENT I DEPURACIÓ D'AIGÜES RESIDUALS EN EL MUNICIPI DE NAVARRÉS (VALÈNCIA), ENTRE LA GENERALITAT VALENCIANA, a TRAVÉS DE LA CONSELLERIA D'AGRICULTURA, MEDI AMBIENT, CANVI CLIMÀTIC I DESENVOLUPAMENT RURAL; L'ENTITAT PÚBLICA DE SANEJAMENT D'AIGÜES RESIDUALS DE LA COMUNITAT VALENCIANA; i L'AJUNTAMENT DE NAVARRÉS.  
  
  
València, 6 de juny de 2019  
  
REUNITS  
El present acord de cooperació ha sigut autoritzat pel Consell en data 31 de maig de 2019.  
D'una part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, en virtut del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural; modificat pel Decret 73/2017, de 2 de juny, del Consell.  
Per una altra, Francisco Javier Quesada Ferre, vicepresident del Consell d'Administració de l'Entitat Pública de Sanejament d'Aigües Residuals de la Comunitat Valenciana (d'ara endavant EPSAR), facultat per a aquest acte en virtut de Resolució de 9 de juliol de 2012, de la Presidència del Consell d'Administració de l'Entitat Pública de Sanejament d'Aigües Residuals de la Comunitat Valenciana, de delegació de competències (DOGV 6824, 23.07.2012).  
I per una altra, Estela del Carmen Darocas Marín, com a alcaldessa presidenta de l'Ajuntament de Navarrés, en el seu nom i representació, facultada per a aquest acte, per acord del Ple d'aquesta corporació local de data 26 de juliol de 2018.  
  
MANIFESTEN  
Les parts signatàries del present acord tenen un interés públic comú, en l'adequada prestació del servei de sanejament i depuració de les aigües residuals del municipi de Navarrés, en tant que ostenten competències compartides en aquesta matèria, sent administracions i entitat pública, i no tenint, tampoc aquesta última, vocació de mercat.  
  
L'EPSAR es va crear, per la Llei 2/1992, de 26 de març, com a entitat de dret públic de la Generalitat, per a dur a terme de manera eficaç entre altres activitats, la gestió i explotació d'instal·lacions i serveis, en matèria de tractament, depuració i, si escau, reutilització de les aigües depurades, que l'Administració de la Generalitat determine, així com aquelles altres que li puguen encomanar les entitats locals o altres organismes.  
L'EPSAR es regeix, entre altres, per la normativa de la llei de contractes del sector públic, i porta des de la seua creació licitant tant l'execució d'obres com l'explotació de serveis, així com les activitats associades al control posterior d'aquesta explotació, per la qual cosa disposa d'una estructura estable i especialitzada en aquesta matèria.  
  
1. ANTECEDENTS.  
I. A mitjan anys 60 en la partida de Playamonte, situada en la zona sud-est del terme municipal de Navarrés (València) es van construir els primers habitatges aïllats en aquest paratge natural. Amb el pas dels anys es va produir el desenvolupament urbanístic en la zona, i hi van aparéixer noves construccions disperses pel territori. El desenvolupament urbanístic es va dur a terme sense l'existència d'un pla definit que establira les directrius i objectius d'aquest. Com a resultat, en l'actualitat, es té un mosaic d'uns 160 a 180 habitatges aïllats, dels quals la dotació de serveis d'enllumenat, aigua potable i clavegueram s'ha anat produint segons s'han constatat les necessitats.  
II. En matèria de depuració d'aigües residuals existeix, en la partida de Playamonte, una xarxa de clavegueram primitiva construïda, com s'ha dit anteriorment, a mitjan anys 60. Aquesta xarxa s'ha anat ampliant amb el pas del temps. Així entre els anys 2015 i 2016 es van executar una sèrie d'obres de millora tals com la construcció del col·lector principal i la implantació de noves línies de desaigüe en algunes zones en les quals la xarxa no existia o tenia un funcionament deficient, però mancant les aigües residuals d'un adequat tractament previ el seu abocament al medi ambient.  
III. En l'actualitat, a causa de la dispersió dels habitatges en el territori i la inexistència d'un pla urbanístic de desenvolupament consensuat, existeix un nombre d'habitatges (40-50 unitats) els quals no disposen d'escomesa de clavegueram. En aquest cas, la gestió de les aigües residuals es produeix de forma directa, a través de fossa sèptica.  
IV. Per tot l'anterior, l'EPSAR, amb data 12 de maig de 2016, va contractar la redacció del Projecte de construcció del Sistema de Depuració Natural en la partida de Playamonte, terme municipal de Navarrés (València), que justifica, defineix i valora les obres necessàries per a executar la construcció del sistema de depuració natural en la partida de Playamonte, del terme municipal de Navarrés (València).  
V. El Servei de Supervisió de Projectes i Coordinació Tècnica de la Conselleria d'Habitatge, Obres Públiques i Vertebració del Territori, en data 11 de desembre de 2017, va emetre informe favorable al referit projecte.  
VI. El Ple de l'Ajuntament de Navarrés, en sessió celebrada el dia 25 de gener de 2018, va adoptar el següent acord:  
«Primer. Donar la conformitat al Projecte de construcció de les obres de l'EDAR de Playamonte Navarrés (València), pel seu pressupost base de licitació, IVA exclòs, de 118.458,06 - al que li correspon un 21 % d'IVA de 24.876,19 ?, autoritzant la contractació i execució d'aquest a través de l'Entitat Pública de Sanejament d'Aigües Residuals de la Comunitat Valenciana.  
Segon. Cedir la titularitat de la propietat de les parcel·les 86794B751346790476SG i 72317X190379249057ZH, per a la ubicació de l'EDAR de Playamonte, a la Generalitat Valenciana, amb caràcter indefinit mentre es complisca la destinació del bé. S'ha tramitat aquest expedient de conformitat amb l'establit en l'article 109 i següents del Reial decret 1372/1986, de 13 de juny, pel qual s'aprova el Reglament de béns de les entitats locals.  
Tercer. Acceptar que la titularitat de les obres i la gestió d'aquestes correspondrà a la Generalitat Valenciana.  
Quart. L'Ajuntament procedirà a l'eliminació de qualsevol obstacle que puga impedir o dificultar l'execució de les actuacions previstes, així com a dotar el terreny objecte de cessió de la urbanització necessària perquè aquest adquirisca la condició de solar.  
Cinqué. La corporació es compromet a realitzar les gestions per a l'obtenció de les autoritzacions necessàries per a l'execució de les obres».  
VII. Les actuacions a executar conforme al present acord de cooperació s'arrepleguen en el programa d'obres anual, aprovat pel Consell d'Administració de l'EPSAR, celebrat el dia 26 d'octubre de 2017.  
  
  
2. COMPETÈNCIES DE LES ADMINISTRACIONS I ENTITAT SIGNATÀRIES.  
I. El present acord estableix la cooperació entre les parts signatàries, amb la finalitat de coordinar, cooperar i auxiliar-se en l'execució de les actuacions, per a garantir que els serveis públics que els incumbeixen es presten amb la intenció d'aconseguir els objectius d'interés públic que tenen en comú.  
II. El sanejament i depuració de les aigües és un tema d'abast global, no sent possible circumscriure les solucions al camp municipal. En aquest sentit, correspon a la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, la planificació i execució d'obres i instal·lacions referents a l'àmbit que ens ocupa, sense que açò tinga un caràcter excloent. Per açò l'article primer de la Llei 2/1992, de 26 de març, del Govern Valencià, sanejament de les aigües residuals de la Comunitat Valenciana, considera necessari garantir una actuació coordinada i eficaç entre les diferents Administracions Públiques en matèria d'evacuació i tractament, i si escau, reutilització de les aigües residuals en l'àmbit de la Comunitat Valenciana.  
III. La Conselleria d'Agricultura, Medi Ambient, Canvi Climàtic i Desenvolupament Rural té atribuïdes les competències en matèria d'infraestructures hidràuliques i de medi ambient, conforme al Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOGV 7620, 22.09.2015), modificat pel Decret 80/2016, d'1 de juliol, del Consell (DOGV 7822, 06.07.2016).  
El Decret 158/2015 estableix en el seu article 12 que és la Secretaria Autonòmica de la Conselleria d'Agricultura, Medi Ambient, Canvi Climàtic i Desenvolupament Rural, l'òrgan al que correspon exercir les funcions en matèria de recursos hídrics i que d'aquesta depén, entre altres organismes, la Direcció General de l'Aigua i l'EPSAR. L'article 17 d'aquest Decret estableix que la Direcció General de l'Aigua és l'òrgan directiu que assumeix, entre altres, les funcions en matèria de planificació, projecte, construcció i explotació d'infraestructures hidràuliques per a ús urbà, agrícola o mediambiental d'interés general comunitari; en l'elaboració de plans i execució d'obres per a la millora de les infraestructures de l'aigua; i en la cooperació amb els ens locals en la planificació i construcció d'obres de sanejament.  
  
IV. Des de la Direcció General de l'Aigua de la Conselleria d'Agricultura, Medi Ambient, Canvi Climàtic i desenvolupament Rural, s'ha emés informe en data 12 de juny de 2018, favorable a l'execució per part de l'EPSAR de les obres relacionades en l'annex i i a la subscripció del present acord.  
V. L'EPSAR, en virtut de les atribucions i funcions que li confereixen els articles 14.3, en la seua redacció donada per la Llei 10/1998, de 28 de desembre, i 16.a) de la Llei 2/1992, de 26 de març, és una entitat de dret públic de la Generalitat Valenciana, amb personalitat jurídica pròpia i independent de la personalitat jurídica de la Generalitat Valenciana i plena capacitat pública i privada, creada per a dur a terme de manera eficaç entre altres activitats, l'execució de les obres de sanejament i depuració que l'administració de la Generalitat determine, així com aquelles altres que li puguen encomanar les Entitats Locals o altres organismes.  
La signatura del present acord per part de l'EPSAR, en principi correspondria a la Presidència del Consell d'Administració de l'EPSAR, de conformitat amb l'article 7 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i de l'article 9 del Decret 170/1992, de 16 d'octubre, del Govern Valencià, pel qual aprova l'Estatut de l'Entitat Pública de Sanejament d'Aigües Residuals de la Comunitat Valenciana (DOGV 1889, 26.10.1992), al punt 10 afegit pel Decret 116/2000, de 25 de juliol, del Govern Valencià, pel qual es modifica l'Estatut de l'Entitat Pública de Sanejament d'Aigües Residuals de la Comunitat Valenciana (DOGV 3810, 08.08.2000).  
  
En l'actualitat aquestes facultats estan delegades en la Vicepresidència del Consell d'Administració de l'EPSAR, per la Resolució de 9 de juliol de 2012, de la Presidència del Consell d'Administració de l'Entitat Pública de Sanejament d'Aigües Residuals de la Comunitat Valenciana, de delegació de competències (DOGV 6824, 23.07.2012).  
  
VI. L'Ajuntament de Navarrés actua en el marc de la competència municipal en matèria de sanejament d'aigües residuals, de conformitat a l'establit en la Llei 7/1985, de 2 d'abril, reguladora de les bases del règim local; la Llei 8/2010, de 23 de juny, de la Generalitat, de règim local de la Comunitat Valenciana; així com al que disposa la Llei 2/1992.  
L'article 57 de la Llei 7/1985, de 2 d'abril, de bases del règim local, en la seua redacció donada per la Llei 27/2013, de 27 de desembre, de racionalització i sostenibilitat de l'Administració local disposa que: «La cooperació econòmica, tècnica i administrativa entre l'Administració local i les administracions de l'Estat i de les comunitats autònomes, tant en serveis locals com en assumptes d'interés comú, es desenvoluparà amb caràcter voluntari, sota les formes i en els termes previstos en les lleis, podent tenir lloc, en tot cas, mitjançant els consorcis o convenis administratius que subscriguen».  
Al seu torn, l'article 140.2 de la Llei 40/2015, d'1 d'octubre, de règim jurídic del sector públic, estableix: «En el no previst en el present títol, les relacions entre l'Administració General de l'Estat o les administracions de les comunitats autònomes amb les entitats que integren l'Administració local es regiran per la legislació bàsica en matèria de règim local».  
VII. Tenint en compte el que es disposa en el referit Decret 176/2014, així com en la Llei 40/2015.  
VIII. Per les raons exposades s'articula aquest acord que harmonitzarà i racionalitzarà el procés de projecte, execució i finançament de les actuacions de sanejament i depuració citades, sobre la base de les següents,  
  
CLÀUSULES  
  
Primera. Objecte  
Constitueix l'objecte del present acord determinar la participació de la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural; de l'EPSAR i; de l'Ajuntament de Navarrés, en el finançament i execució de les infraestructures de sanejament i depuració que s'assenyalen en l'annex i del present acord.  
En l'annex i s'especifica una relació d'actuacions el cost econòmic de les quals és estimat, si bé el cost definitiu no quedarà determinat fins que es procedisca a la liquidació de les referides actuacions.  
  
Segona. Abast econòmic de l'acord de cooperació  
L'abast econòmic del present acord es limita únicament al cost per l'execució de les obres d'acord al pressupost de licitació, així com a l'IVA aplicable al tipus vigent en l'exercici corresponent.  
D'acord amb la relació d'actuacions a executar incloses en l'annex I, l'import estimat al que ascendeix el present acord és de 143.334,26 - (IVA inclòs).  
Els compromisos de despesa derivats del present acord estan supeditats a l'establit en l'article 24.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
En tot cas, l'actuació de l'EPSAR en virtut del present acord, ha d'ajustar-se a la normativa reguladora del cànon de sanejament, en el marc de les competències de gestió que corresponen a la mateixa EPSAR, i a les competències de control o fiscalització d'aquesta gestió que la llei atribueix a la Intervenció de la Generalitat o, si escau, als òrgans autonòmics competents en matèria tributària, segons corresponga.  
  
Tercera. Seguiment de l'acord de cooperació  
Es crea una comissió mixta de seguiment presidida pel o per la gerent de l'EPSAR, o persona en qui delegue; i integrada per el/la director/a general de l'aigua de la Conselleria d'Agricultura, Medi Ambient, Canvi Climàtic i Desenvolupament Rural, o persona en qui delegue; per l'alcalde o alcaldessa president o presidenta de l'Ajuntament de Navarrés o regidor/a en qui delegue; per un/una membre tècnic de la Direcció General de l'Aigua, per un/una membre tècnic de l'Ajuntament de Navarrés i un/una membre tècnic de l'EPSAR.  
En la designació dels representants de la Generalitat en la comissió mixta de seguiment, donada la possibilitat de delegació, es procurarà la presència equilibrada de dones i homes, en aplicació del previst en el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
  
Quant al règim de funcionament de la comissió de seguiment, s'atendrà al que es disposa en l'article 15 i següents de la Llei 40/2015, d'1 d'octubre, abans referida.  
A la comissió podran assistir altres persones, amb veu però sense vot, sempre que estiguen d'acord tots els components d'aquesta.  
Aquesta comissió es reunirà a petició de qualsevol de les parts, i les seues funcions seran, a més de les establides en l'article 9 del Decret 176/2014, de 10 d'octubre, anteriorment referit; l'article 49 f de la Llei 40/2015, d'1 d'octubre, anteriorment referida; la de resolució dels problemes d'interpretació i compliment de les clàusules del present acord, que pogueren sorgir.  
En aquesta comissió, s'adonarà de les actuacions efectuades fins a la data exposant la idoneïtat i resultats d'aquestes.  
De la comissió mixta de seguiment que se celebre, s'alçaran tres exemplars d'acta, un per a la Direcció General de l'Aigua, un altre per a l'EPSAR, i un altre per a l'Ajuntament de Navarrés. Així mateix, es remetrà una còpia de l'acta a la sotssecretària de la Conselleria d'Agricultura, Medi Ambient, Canvi Climàtic i Desenvolupament Rural.  
  
Quarta. Participació de la generalitat valenciana  
En relació amb les actuacions objecte del present acord, correspon a la Generalitat Valenciana:  
La Direcció General de l'Aigua gestionarà la supervisió dels projectes pel Servei de Supervisió de Projectes i Coordinació Tècnica de la Conselleria competent en la matèria.  
  
Cinquena. Participació de l'epsar  
En relació amb les actuacions objecte del present acord, correspon a l'EPSAR:  
a) La contractació i finançament de la redacció dels projectes de construcció.  
b) Contractar i finançar la Direcció facultativa de les obres i instal·lacions descrites en els projectes de construcció.  
c) El finançament, d'acord a l'assenyalat en l'annex II, del 60 % de l'import final de les obres.  
d) Licitar, mitjançant concurs obert, contractar i executar les obres i instal·lacions descrites en els projectes de construcció, de conformitat a l'establit en la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.  
e) Supervisar l'execució de les obres i actuacions previstes en els projectes, mitjançant l'empresa especialitzada designada a aquest efecte, amb l'objecte d'establir les unitats d'obra realment executades.  
f) Rebre les obres del contractista adjudicatari de les mateixes, una vegada concloses, de conformitat amb la Llei 9/2017, de 8 de novembre.  
  
Sisena. Participació de l'ajuntament de navarrés  
En relació amb les actuacions objecte del present acord, correspon a l'Ajuntament de Navarrés:  
a) Donar la seua conformitat mitjançant acord del Ple, al contingut dels projectes de construcció per a l'execució de les obres.  
b) Obtenir a la seua costa i posar a la disposició de l'EPSAR els terrenys necessaris per a l'execució de les obres (lliures de càrregues i amb caràcter indefinit mentre es complisca la destinació del bé), cedint la titularitat dels mateixos a la Generalitat Valenciana, mitjançant Acord Plenari de l'Ajuntament, utilitzant a tal fi la redacció de l'annex III.  
c) Realitzar les gestions necessàries i obtenir les autoritzacions i llicències que requerisca, a cada moment, la legislació aplicable i permeten l'execució de les actuacions previstes.  
d) La corporació municipal es compromet a consignar en els seus pressupostos, en els termes indicats en els articles 166 i 174 del Reial decret legislatiu 2/2004, que aprova el text refós de la Llei reguladora de les hisendes locals, les quantitats suficients per a atendre les obligacions derivades d'aquest conveni.  
e) Finançar les obres de construcció d'un import estimat de 143.334,26 - (IVA inclòs) en un percentatge del 40 % del cost real de l'obra, fins a la liquidació d'aquesta, mitjançant les oportunes transferències de capital a favor de l'EPSAR, amb càrrec als compromisos de despesa de caràcter plurianual assumits per la corporació local, de conformitat amb l'annex II del present acord.  
  
Setena. Termini de vigència  
El present acord de cooperació entrarà en vigor a partir de la data de la seua signatura i de conformitat amb l'establit en la Llei 40/2015, tindrà una vigència de quatre anys. No obstant això, en qualsevol moment abans de la finalització del termini previst les parts podran acordar unànimement la seua pròrroga per un període de fins a quatre anys addicionals o la seua extinció.  
El present acord podrà finalitzar, abans del termini establit, sempre que haguera finalitzat l'execució de les obres objecte del mateix, fins a la seua liquidació i que l'EPSAR haguera rebut el total de l'aportació que correspon finançar a la Corporació Local.  
  
Huitena. Extinció de l'acord  
El present acord s'extingirà per qualsevol de les següents causes (Llei 40/2015 d'1.10.2015):  
1. Pel compliment de les actuacions que constitueixen el seu objecte, tant per part de l'EPSAR com de l'Ajuntament de Navarrés.  
2. Per incórrer en causa de resolució. Aquestes poden ser:  
a) El transcurs del termini de vigència de l'acord de cooperació sense haver-se acordat la pròrroga d'l mateix.  
b) L'acord unànime de tots els signants.  
c) L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució de l'acord (clàusula tercera), i a les altres parts signatàries.  
Si transcorregut el termini indicat en el requeriment persistira l'incompliment, la part que ho va dirigir notificarà a les parts signatàries la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis ocasionats.  
d) Per decisió judicial declaratòria de la nul·litat de l'acord de cooperació.  
e) Esdeveniment de circumstàncies que facen impossible el seu compliment.  
2. Per qualsevol altra causa diferent de les anteriors prevista en l'acord de cooperació o en altres lleis.  
3. No obstant això, i conforme a l'article 11.1.f del Decret 176/2014, de 10 d'octubre i a l'article 52.3 de la Llei 40/2015, d'1 d'octubre, si quan concórrega qualsevol de les causes de resolució de l'acord existeixen actuacions en curs d'execució, les parts, a proposta de la comissió de seguiment, vigilància i control de l'acord, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització.  
  
  
Novena. Titularitat  
Les instal·lacions construïdes en virtut del present acord, així com els terrenys on se situen seran titularitat de la Generalitat Valenciana.  
  
Desena. Règim  
El present acord té naturalesa administrativa, regint en la seua interpretació i desenvolupament l'ordenació jurídic administrativa, açò és, la Llei 40/2015; la Llei 1/2015, de 6 de febrer, de la Generalitat, d'hisenda pública del sector públic instrumental i; el Decret 176/2014, amb expressa submissió de les parts a la jurisdicció contenciosa administrativa (tribunals de València).  
  
  
Onzena. Publicitat  
El text íntegre del present acord, una vegada subscrit, haurà de publicar-se en el portal de transparència de la Generalitat, gva Oberta, i en la web de l'Ajuntament de Navarrés, conforme a l'exigit pels articles 9.1.c i 10 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Així mateix, haurà de publicar-se en el Diari Oficial de la Generalitat Valenciana (DOGV), conforme a l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
  
  
I en prova de conformitat signen el present document per triplicat exemplar en el lloc i data indicats ut supra.  
  
Per l'Ajuntament de Navarrés: Estela del Carmen Darocas Marín.  
Per l'Entitat de Sanejament d'Aigües: Francisco Javier Quesada Ferre.  
Per la Conselleria d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
  
  
  
ANNEX I  
Actuacions incloses en el present acord de cooperació  
  
Les infraestructures a executar en el marc del present acord de col·laboració, consistiran en el conjunt d'obres i instal·lacions necessàries per a efectuar el tractament adequat de les aigües residuals generades en la partida de Playamonte pertanyent al terme municipal de Navarrés.  
Per tant, les actuacions generals previstes en el present acord, consistiran en la construcció d'una nova EDAR basada en tecnologia extensiva mitjançant aiguamolls artificials de flux subsuperficial horitzontal. La instal·lació estarà formada per un procés de pretractament, un tractament primari a força de tanc Imhoff i un tractament secundari consistent en tres aiguamolls de flux subsuperficial horitzontal, tot açò dissenyat per a un cabal de tractament influent de 40 m³/d i una contaminació de 165 habitants-equivalents.  
  
  
ANNEX II  
  
El pressupost estimat inicialment del present acord de cooperació, és de 143.334,26 - (IVA inclòs).  
a) Finançament per l'EPSAR  
De conformitat amb l'establit en l'apartat d de la clàusula cinquena del present acord, l'EPSAR finançarà les obres i instal·lacions descrites en els diferents projectes de construcció, en els termes de la LCSP, recuperant un 40 % del cost real de les obres de l'Ajuntament de Navarrés.  
  
Per tant, l'EPSAR finançarà finalment, el 60 % del cost real de les obres, estimant la seua aportació inicialment en 86.000,56 - (IVA inclòs), si bé l'import definitiu no quedarà determinat fins a la liquidació de les obres.  
b) Finançament per l'Ajuntament de Navarrés  
De conformitat amb l'apartat e de la clàusula sisena del present acord, l'Ajuntament de Navarrés finançarà les obres de construcció que s'executen, en un percentatge del 40 % del cost real de les obres. Estimant-se l'aportació de l'Ajuntament de Navarrés en 57.333,70 - (IVA inclòs), si bé l'import definitiu no quedarà determinat fins a la liquidació de les obres.  
El pagament a l'EPSAR per part de l'Ajuntament de Navarrés es realitzarà conforme a certificació emesa, açò és, l'Ajuntament de Navarrés pagarà a l'EPSAR el 40 % de l'import, de la certificació o certificacions expedides mensualment, en un termini no superior a 60 dies.  
  
  
  
ANNEX III  
  
L'Ajuntament de Navarrés, mitjançant Acord que adopte el Ple o òrgan competent d'aquest Ajuntament, i conforme al que es disposa en l'apartat b de la clàusula sisena del present acord, ha de posar a la disposició de l'EPSAR els terrenys necessaris per a l'execució de les obres (amb descripció de les parcel·les: núm., superfície, referència cadastral), utilitzant a tal fi, la següent redacció:  
- Quan es tracte d'expropiacions: «Cedir la titularitat de la propietat dels terrenys a la Generalitat Valenciana, amb caràcter indefinit mentre es complisca la destinació del bé».  
- Quan es tracte de servitud: «Cedir la titularitat del dret d'ús a la Generalitat Valenciana, amb caràcter indefinit mentre es complisca la destinació del bé».  
- Quan es tracte d'ocupació temporal: «Cedir el dret d'ús a la Generalitat Valenciana, amb caràcter indefinit mentre es complisca la destinació del bé».  
Hauran d'identificar amb exactitud l'immoble (la finca deu estar perfectament individualitzada, açò és, les dades que figuren en el registre i cadastre han de ser coincidents amb els quals figuren en l'acord de cessió. Cas contrari, l'Ajuntament, com a propietari de l'immoble, haurà de realitzar les operacions registrals i cadastrals necessàries).  
  
Així mateix, haurà d'arreplegar-se l'esment, segons es tracte de béns demanials (béns i drets de domini públic de titularitat pública, que es troben afectats a l'ús general o al servei públic) o patrimonials (béns de domini privat de titularitat de l'administració i que poden ser adquirits, gravats i transmesos com si d'un particular es tractara), següent:  
  
- Quan es tracte d'un bé demanial: »S'ha tramitat l'expedient de conformitat amb el que es disposa en l'article 37 de la Llei 14/2003, de 10 d'abril, de Patrimoni de la Generalitat Valenciana, així com al que es disposa en la Disposició Addicional 11ª de la citada llei, que regula la mutació demanial».  
- Quan es tracte d'un bé patrimonial: «S'ha tramitat l'expedient de conformitat amb el que es disposa en els articles 109 i següents del Reial decret 1372/1986, de 13 de juny, pel qual s'aprova el Reglament de Béns de les Entitats Locals».  
Haurà d'així mateix aprovar-se: «El compromís de l'Ajuntament de procedir, a la seua costa, a l'eliminació de qualsevol obstacle que puga impedir o dificultar l'execució de les actuacions previstes, així com a dotar al terrè objecte de cessió de la urbanització necessària perquè el mateix adquirisca la condició de solar».  
La documentació que haurà d'aportar a l'EPSAR, és:  
- Nota simple informativa o certificació registral en la qual conste la descripció, titularitat i càrregues de l'immoble.  
- Plànol d'ubicació de l'immoble.